title: Regulamentul de punere în aplicare (UE) 2019/1982 al Comisiei din 28 noiembrie 2019 de supunere la înregistrare a anumitor importuri de accesorii turnate filetate pentru tuburi și țevi, din fontă maleabilă și din fontă cu grafit sferoidal, originare din Republica Populară Chineză, ca urmare a redeschiderii anchetei în vederea punerii în aplicare a hotărârii din 20 septembrie 2019 în cauza T-650/17, în ceea ce privește Regulamentul de punere în aplicare (UE) 2017/1146 al Comisiei de reinstituire a unei taxe antidumping definitive asupra importurilor de accesorii turnate filetate pentru tuburi și țevi, din fontă maleabilă, originare din Republica Populară Chineză și fabricate de Jinan Meide Castings Co., Ltd

text:
                  29.11.2019

                  RO

                  Jurnalul Oficial al Uniunii Europene

                  L 308/77

         REGULAMENTUL DE PUNERE ÎN APLICARE (UE) 2019/1982 AL COMISIEI
         din 28 noiembrie 2019
         de supunere la înregistrare a anumitor importuri de accesorii turnate filetate pentru tuburi și țevi, din fontă maleabilă și din fontă cu grafit sferoidal, originare din Republica Populară Chineză, ca urmare a redeschiderii anchetei în vederea punerii în aplicare a hotărârii din 20 septembrie 2019 în cauza T-650/17, în ceea ce privește Regulamentul de punere în aplicare (UE) 2017/1146 al Comisiei de reinstituire a unei taxe antidumping definitive asupra importurilor de accesorii turnate filetate pentru tuburi și țevi, din fontă maleabilă, originare din Republica Populară Chineză și fabricate de Jinan Meide Castings Co., Ltd
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/1036 al Parlamentului European și al Consiliului din 8 iunie 2016 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene (1), în special articolul 14,
         întrucât:
         1.   PROCEDURĂ

                     (1)

                     La 13 mai 2013, Consiliul a adoptat Regulamentul de punere în aplicare (UE) nr. 430/2013 de instituire a unei taxe antidumping definitive și de stabilire a perceperii cu titlu definitiv a taxei provizorii instituite la importurile de accesorii turnate filetate pentru tuburi și țevi, din fontă maleabilă, originare din Republica Populară Chineză și din Thailanda și de închidere a procedurii în ceea ce privește Indonezia (2) (denumit în continuare Regulamentul definitiv”).

                     (2)

                     La 12 iunie 2013, un producător-exportator chinez care a cooperat, Jinan Meide Castings Co., Ltd (denumit în continuare „Jinan Meide” sau „solicitantul”) a solicitat Tribunalului Uniunii Europene (denumit în continuare „Tribunalul”) anularea regulamentului definitiv (3).

                     (3)

                     La 30 iunie 2016, Tribunalul a anulat regulamentul definitiv, în măsura în care acesta instituia o taxă antidumping definitivă asupra importurilor de accesorii turnate filetate pentru tuburi și țevi, din fontă maleabilă, fabricate de Jinan Meide.

                     (4)

                     La 28 iunie 2017, în urma unei noi anchete, Comisia a adoptat Regulamentul de punere în aplicare (UE) 2017/1146 de reinstituire a unei taxe antidumping definitive asupra importurilor de accesorii turnate filetate pentru tuburi și țevi, din fontă maleabilă, originare din Republica Populară Chineză și fabricate de Jinan Meide Castings Co., Ltd (4) (denumit în continuare „regulamentul antidumping în cauză”).

                     (5)

                     La 12 iulie 2018, Curtea de Justiție a Uniunii Europene a decis că accesoriile, fabricate din fontă cu grafit sferoidal (cunoscută și sub denumirea de fontă ductilă), nu corespund conceptului de „fontă maleabilă”, astfel cum este definit la supoziția 7307 19 10 din Nomenclatura combinată. Curtea de Justiție a concluzionat că accesoriile fabricate din fontă cu grafit sferoidal trebuie clasificate la subpoziția reziduală 7307 19 90 din Nomenclatura combinată (ca alte articole din alte tipuri de fier) La 14 februarie 2019, Comisia a publicat Regulamentul (UE) 2019/262 (5) prin care s-au modificat trimiterile la codurile TARIC pentru a le alinia la concluziile Curții de Justiție. Întrucât măsurile antidumping sunt instituite în conformitate cu definiția produsului, indiferent de clasificarea tarifară, această modificare nu a avut niciun impact asupra definiției produsului care face obiectul măsurilor în vigoare.

                     (6)

                     Solicitantul a contestat regulamentul antidumping în cauză în fața Tribunalului. La 20 septembrie 2019, Tribunalul a pronunțat hotărârea în cauza T-650/17 privind regulamentul antidumping în cauză (6).

                     (7)

                     Tribunalul a examinat toate cele patru motive invocate de solicitant și le-a respins ca nefondate. Doar unul dintre cele patru motive a fost admis. Potrivit Tribunalului, Comisia a adoptat o metodologie nerezonabilă pentru a reflecta diferențele existente între caracteristicile fizice ale tipurilor de produs fabricate în țara analogă și tipurile de produs exportate din China. În absența datelor referitoare la producția internă din țara analogă, Comisia a utilizat diferența între prețuri observată pentru vânzările la export ale diferitelor tipuri de produs din China. Potrivit Tribunalului, Comisia nu putea considera că prețurile care ar putea fi afectate de dumping pot forma baza unei estimări rezonabile a valorii de piață a diferențelor de caracteristici fizice, deoarece aceste prețuri ar putea să nu fie rezultatul forțelor normale ale pieței. În consecință, Tribunalul a anulat taxa antidumping impusă solicitantului prin Regulamentul de punere în aplicare (UE) 2017/1146 al Comisiei de reinstituire a unei taxe antidumping definitive asupra importurilor de accesorii turnate filetate pentru tuburi și țevi, din fontă maleabilă, originare din Republica Populară Chineză și fabricate de Jinan Meide Castings Co., Ltd

                     (8)

                     Ca urmare a hotărârii Tribunalului, Comisia a decis prin intermediul unui aviz (7) (denumit în continuare „avizul de redeschidere”) să redeschidă parțial ancheta antidumping privind importurile de accesorii turnate filetate pentru tuburi și țevi, din fontă maleabilă, care a condus la adoptarea regulamentului antidumping în cauză și să o reia din punctul în care s-a produs neregula. Domeniul de aplicare al redeschiderii este limitat la punerea în aplicare a hotărârii pronunțate de Tribunal în ceea ce privește Jinan Meide.

               2.   MOTIVE PENTRU ÎNREGISTRARE

                     (9)

                     Comisia a analizat dacă ar fi necesară supunerea la înregistrare a importurilor produsului în cauză. În contextul respectiv, Comisia a ținut seama de următoarele aspecte. Articolul 266 din TFUE prevede că instituțiile trebuie să ia măsurile necesare pentru executarea hotărârilor tribunalului. În cazul anulării unui act adoptat de instituții în cadrul unei proceduri administrative, cum ar fi ancheta antidumping, executarea hotărârii Tribunalului poate consta în înlocuirea actului anulat cu un nou act, în care este eliminată ilegalitatea identificată de către Tribunal (8).

                     (10)

                     În conformitate cu jurisprudența Curții de Justiție, procedura de înlocuire a actului anulat poate fi reluată chiar din punctul în care a intervenit ilegalitatea (9). Aceasta implică, în special, faptul că, într-o situație în care este anulat un act care încheie o procedură administrativă, anularea respectivă nu afectează în mod necesar actele pregătitoare, cum ar fi deschiderea procedurii. Într-o situație în care un regulament de instituire a unor măsuri de apărare comercială definitive este anulat, aceasta înseamnă că, ulterior anulării, procedura este încă deschisă, deoarece actul de încheiere a procedurii a dispărut din ordinea juridică a Uniunii (10), cu excepția cazului în care ilegalitatea s-a produs în etapa de deschidere.

                     (11)

                     Astfel cum s-a explicat în avizul de redeschidere, și întrucât ilegalitatea nu s-a produs în etapa de deschidere, ci în etapa de anchetă, Comisia a decis să redeschidă ancheta antidumping în ceea ce privește Jinan Meide și să o reia din punctul în care s-a produs neregula, și anume în contextul stabilirii inițiale a existenței unui prejudiciu vizând perioada 1 ianuarie 2011-31 decembrie 2011.

                     (12)

                     Conform jurisprudenței Curții de Justiție, reluarea procedurii administrative și eventuala reinstituire a taxelor nu pot fi considerate a fi contrare principiului neretroactivității (11). Avizul de redeschidere informează părțile interesate, inclusiv importatorii, că orice datorie viitoare, în cazul în care se justifică, ar deriva din constatările reexaminării.

                     (13)

                     Pe baza rezultatului anchetelor redeschise, care este necunoscut în această etapă, Comisia va adopta un regulament de corectare a erorii identificate de Tribunal și de reinstituire, după caz, a nivelului taxei aplicabile. Nivelul nou stabilit respectiv, după caz, va intra în vigoare de la data la care a intrat în vigoare regulamentul antidumping în cauză.

                     (14)

                     În legătură cu datoriile trecute sau viitoare legate de taxele antidumping, ar trebui să se rețină următoarele aspecte.

                     (15)

                     În avizul de redeschidere, și întrucât cuantumul datoriei rezultat din reexaminare este nesigur, Comisia solicită autorităților vamale naționale să aștepte rezultatul reexaminării înainte de a lua o decizie cu privire la orice cerere de rambursare privind taxele antidumping anulate de Tribunal în ceea ce privește Jinan Meide. Autoritățile vamale sunt îndemnate, astfel, să suspende orice cereri de rambursare a taxelor anulate până la data publicării rezultatului reexaminării în Jurnalul Oficial.

                     (16)

                     În plus, în cazul în care redeschiderea anchetei ar conduce la reinstituirea taxelor antidumping, taxele respective vor trebui să fie percepute inclusiv pentru perioada în care se desfășoară ancheta de redeschidere. Acest fapt este considerat esențial pentru asigurarea aplicării eficace a măsurilor justificate din punct de vedere juridic pe parcursul perioadei de aplicare a măsurilor respective, fără nicio diferență bazată pe momentul în care sunt efectuate importurile, și anume înainte sau după redeschiderea anchetei.

                     (17)

                     În această privință, Comisia remarcă faptul că înregistrarea este un instrument prevăzut la articolul 14 alineatul (5) din regulamentul antidumping de bază astfel încât măsurile să poată fi aplicate, ulterior, importurilor începând de la data înregistrării. Acesta este cazul, de exemplu, pentru garantarea plății în cazul aplicării taxelor sau pentru cazurile antieludare. În cazul de față, Comisia consideră necesar să înregistreze importurile în ceea ce privește Jinan Meide în vederea facilitării perceperii taxelor antidumping după redeschiderea anchetei, în cazul în care se justifică.

                     (18)

                     În conformitate cu jurisprudența Curții de Justiție (12), este de reținut faptul că, spre deosebire de înregistrarea ce are loc în cursul perioadei dinaintea adoptării măsurilor provizorii, condițiile prevăzute la articolul 10 alineatul (4) din regulamentul antidumping de bază nu sunt aplicabile în cazul de față. Într-adevăr, scopul înregistrării în contextul anchetei de punere în aplicare a hotărârilor Tribunalului nu este de a permite eventuala percepere retroactivă a măsurilor de apărare comercială, astfel cum se prevede în dispoziția respectivă. Mai curând, motivul înregistrării este că, astfel cum se reamintește mai sus, în vederea asigurării eficacității măsurilor este necesar să se garanteze, în măsura posibilităților, faptul că importurile fac obiectul taxelor antidumping corecte, fără întreruperi necuvenite, începând de la data intrării în vigoare a regulamentului antidumping în cauză și până la reinstituirea taxelor corectate, după caz.

                     (19)

                     În lumina observațiilor de mai sus, Comisia consideră că există motive pentru înregistrare în temeiul articolului 14 alineatul (5) din regulamentul antidumping de bază.

               3.   ÎNREGISTRARE

                     (20)

                     În temeiul articolului 14 alineatul (5) din regulamentul antidumping de bază, importurile de către Jinan Meide ale produsului în cauză încadrat la codul adițional TARIC B336 fac obiectul înregistrării pentru a asigura faptul că, în cazul în care rezultatul anchetei conduce la reinstituirea măsurilor, va fi posibil să se perceapă taxe antidumping de o valoare corespunzătoare pentru astfel de importuri.

                     (21)

                     Astfel cum se indică în avizul de redeschidere, datoriile finale aferente plății taxelor antidumping, după caz, începând de la data intrării în vigoare a regulamentului antidumping în cauză vor decurge din constatările reexaminării. Cu toate acestea, nu se percep taxe mai mari decât taxele stabilite în regulamentul antidumping în cauză pentru perioada cuprinsă între 2 decembrie 2019 și data intrării în vigoare a rezultatelor anchetei redeschise. Taxa antidumping actuală aplicabilă societății Jinan Meide este de 39,2 %,

               ADOPTĂ PREZENTUL REGULAMENT:

            Articolul 1

               (1)   În conformitate cu articolul 14 alineatul (5) din Regulamentul (UE) 2016/1036, autoritățile vamale iau măsurile corespunzătoare pentru a înregistra importurile în Uniune de accesorii turnate filetate pentru tuburi și țevi, din fontă maleabilă și din fontă cu grafit sferoidal, cu excepția componentelor de fitinguri de compresie care utilizează filetaje metrice conforme cu standardul ISO DIN 13 și a cutiilor de joncțiune circulare filetate din fontă maleabilă fără capac, încadrate în prezent la codurile din Nomenclatura combinată ex 7307 19 10 (codul TARIC 7307191010) și ex 7307 19 90 (codul TARIC 7307199010), originare din Republica Populară Chineză și fabricate de Jinan Meide Castings Co., Ltd (codul adițional TARIC B336).

               (2)   Înregistrarea expiră la nouă luni de la data intrării în vigoare a prezentului regulament.

               (3)   Nivelul taxelor antidumping care pot fi colectate la importurile de accesorii turnate filetate pentru tuburi și țevi, din fontă maleabilă și din fontă cu grafit sferoidal, cu excepția componentelor de fitinguri de compresie care utilizează filetaje metrice conforme cu standardul ISO DIN 13 și a cutiilor de joncțiune circulare filetate din fontă maleabilă fără capac, încadrate în prezent la codurile din Nomenclatura combinată ex 7307 19 10 (codul TARIC 7307191010) și ex 7307 19 90 (codul TARIC 7307199010), originare din Republica Populară Chineză și fabricate de Jinan Meide Castings Co., Ltd (codul adițional TARIC B336) între data redeschiderii anchetei și data intrării în vigoare a rezultatelor anchetei de redeschidere nu îl depășește pe cel al taxelor impuse prin Regulamentul de punere în aplicare (UE) 2017/1146.

               (4)   Autoritățile vamale naționale așteaptă publicarea regulamentului de punere în aplicare al Comisiei de reinstituire a taxelor înainte de a lua o decizie cu privire la cererea de rambursare sau de remitere a taxelor antidumping în ceea ce privește importurile de la societatea Jinan Meide Castings Co., Ltd.

            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 28 noiembrie 2019.

                  Pentru Comisie

                  Președintele

               Jean-Claude JUNCKER

            (1)  JO L 176, 30.6.2016, p. 21, astfel cum a fost modificat ultima dată prin Regulamentul (UE) 2018/825 al Parlamentului European și al Consiliului din 7 iunie 2018.

            (2)  Regulamentul de punere în aplicare (UE) nr. 430/2013 al Consiliului din 13 mai 2013 de instituire a unei taxe antidumping definitive și de stabilire a perceperii cu titlu definitiv a taxei provizorii instituite la importurile de accesorii turnate filetate pentru tuburi și țevi, din fontă maleabilă și din fontă cu grafit sferoidal, originare din Republica Populară Chineză și din Thailanda și de închidere a procedurii în ceea ce privește Indonezia (JO L 129, 14.5.2013, p. 1).

            (3)  Cauza T-424/13, Jinan Meide Castings Co., Ltd/Consiliul.

            (4)  Regulamentul de punere în aplicare (UE) 2017/1146 al Comisiei din 28 iunie 2017 de reinstituire a unei taxe antidumping definitive asupra importurilor de accesorii turnate filetate pentru tuburi și țevi, din fontă maleabilă, originare din Republica Populară Chineză și fabricate de Jinan Meide Castings Co., Ltd (JO L 166, 29.6.2017, p. 23).

            (5)  JO L 44, 15.2.2019, p. 6.

            (6)  ECLI:EU:T:2019:644.

            (7)  Aviz de redeschidere a anchetei ca urmare a hotărârii din 20 septembrie 2019, în cauza T-650/17, cu privire la Regulamentul de punere în aplicare (UE) 2017/1146 al Comisiei din 28 iunie 2017 de reinstituire a unei taxe antidumping definitive asupra importurilor de accesorii turnate filetate pentru tuburi și țevi, din fontă maleabilă și fontă cu grafit sferoidal, originare din Republica Populară Chineză și fabricate de Jinan Meide Castings Co., Ltd (JO C …, 29.11.2019, p. …).

            (8)  Cauzele conexate 97, 193, 99 și 215/86, Asteris AE și alții și Republica Elenă/Comisia, Rec., 1988, p. 2181, punctele 27 și 28.

            (9)  Cauza C-415/96, Spania/Comisia, Rec., 1998, p. I-6993, punctul 31; cauza C-458/98 P, Industrie des Poudres Sphériques/Consiliul, [2000] I-8147, punctele 80-85; cauza T-301/01, Alitalia/Comisia, Rep., 2008, p. II-1753, punctele 99 și 142; cauzele conexate T-267/08 și T-279/08, Région Nord-Pas de Calais/Comisia, Rep., 2011, p. II-0000, punctul 83.

            (10)  Cauzele conexate 97, 193, 99 și 215/86, Asteris AE și alții și Republica Elenă/Comisia, Rec., 1988, p. 2181, punctele 27 și 28. Cauza C-415/96, Spania/Comisia, Rec., 1998, p. I-6993, punctul 31; cauza C-458/98 P, Industrie des Poudres Sphériques/Consiliul, [2000] I-8147, punctele 80-85; cauza T‐301/01, Alitalia/Comisia, Rep., 2008, p. II-1753, punctele 99 și 142; cauzele conexate T-267/08 și T‐279/08, Région Nord-Pas de Calais/Comisia, Rep., 2011, p. II-0000, punctul 83.

            (11)  Cauza C-256/16, Deichmann SE/Hauptzollamt Duisburg, hotărârea Tribunalului din 15 martie 2018, punctul 79 și cauza C 612/16, C & J Clark International Ltd/Commissioners for Her Majesty’s Revenue & Customs, hotărârea din 19 iunie 2019, punctul 58.

            (12)  Cauza C-256/16, Deichmann SE/Hauptzollamt Duisburg, punctul 79 și cauza C-612/16, C & J Clark International Ltd/Commissioners for Her Majesty’s Revenue & Customs, hotărârea din 19 iunie 2019, punctul 58.


title: Regulamentul de Punere în Aplicare (UE) 2020/35 al Comisiei din 15 ianuarie 2020 de modificare a Regulamentului de punere în aplicare (UE) 2019/159 de instituire a unor măsuri de salvgardare definitive împotriva importurilor de anumite produse siderurgice

text:
                  16.1.2020

                  RO

                  Jurnalul Oficial al Uniunii Europene

                  L 12/13

         REGULAMENTUL DE PUNERE ÎN APLICARE (UE) 2020/35 AL COMISIEI
         din 15 ianuarie 2020
         de modificare a Regulamentului de punere în aplicare (UE) 2019/159 de instituire a unor măsuri de salvgardare definitive împotriva importurilor de anumite produse siderurgice
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2015/478 al Parlamentului European și al Consiliului din 11 martie 2015 privind regimul comun aplicabil importurilor (1), în special articolul 20 alineatul (2),
         având în vedere Regulamentul (UE) 2015/755 al Parlamentului European și al Consiliului din 29 aprilie 2015 privind regimul comun aplicabil importurilor din anumite țări terțe (2), în special articolul 16 alineatul (2),
         întrucât:

                     (1)

                     Prin Regulamentul de punere în aplicare (UE) 2019/159, Comisia Europeană (denumită în continuare „Comisia”) a instituit măsuri de salvgardare definitive asupra anumitor produse siderurgice (denumit în continuare „regulamentul definitiv”) (3). Măsurile instituite prin regulamentul definitiv constau într-un contingent tarifar cu privire la 26 de categorii de produse siderurgice, stabilit la un nivel suficient de ridicat pentru a menține fluxurile comerciale tradiționale. În special, pragurile cantitative au fost stabilite prin referire la importurile din perioada 2015-2017, plus 5 % pentru a permite o aprovizionare suficientă și pentru a asigura concurența pe piața UE. O taxă vamală de 25 % s-ar aplica numai peste pragurile cantitative stabilite pe baza categoriei de produse.

                     (2)

                     Prin regulamentul de punere în aplicare (UE) 2019/1590 (4) (denumit în continuare „regulamentul de modificare”), Comisia a modificat aceste măsuri, în urma unei anchete de reexaminare, pentru a reflecta modificarea circumstanțelor intervenite în perioada de impunere a măsurilor și pentru a spori eficacitatea măsurilor, pe baza interesului Uniunii.

                     (3)

                     În cadrul acestei anchete de reexaminare, unele părți, inclusiv Asociația Constructorilor Europeni de Automobile (denumită în continuare „ACEA”), au solicitat excluderea categoriei de produse 4B (foi cu învelișuri metalice de acoperire utilizate în principal în sectorul autovehiculelor) din domeniul de aplicare al măsurilor. ACEA a susținut că utilizarea acestei categorii de produse de către industria autovehiculelor din Uniune este vitală pentru continuarea operațiunilor comerciale normale ale acestei industrii. Comisia a recunoscut că, deși restricționarea fluxurilor comerciale tradiționale de tipuri de produse utilizate de industria autovehiculelor este în interesul Uniunii, nu a găsit niciun motiv pentru o astfel de excludere directă din sistemul de contingente tarifare. După consultarea tuturor părților interesate, în loc de o excludere, Comisia a decis, în consecință, să limiteze utilizarea categoriei 4B (care ar putea include și produse pentru alte utilizări) doar la importurile care pot demonstra o utilizare finală în sectorul autovehiculelor. Prin urmare, prin regulamentul de modificare, importurile corespunzătoare au fost plasate sub regimul de destinație finală menționat la articolul 254 din Regulamentul (UE) nr. 952/2013 al Parlamentului European și al Consiliului (5). Sectorul autovehiculelor și furnizorii săi de oțel au salutat în general această soluție, deoarece ar asigura utilizarea exclusivă a contingentului tarifar pentru categoria de produse 4B de către industria autovehiculelor din Uniune, precum și protejarea fluxurilor comerciale tradiționale. Totodată, rezultatul consultărilor cu membrii OMC nu a indicat nicio opoziție față de această modificare în ceea ce privește categoria 4B.

                     (4)

                     După intrarea în vigoare a regulamentului de modificare, Comisia a menținut un contact strâns cu ACEA și cu exportatorii (în special coreeni) de produse siderurgice care se încadrează în categoria 4B. Dat fiind că industria utilizatoare nu importa direct produsul care face obiectul cerinței privind utilizarea finală, punerea în aplicare a procedurii respective a necesitat o cooperare strânsă între toate părțile implicate în procesul de import, de la comenzile inițiale până la momentul în care importurile au ajuns la utilizatorul final al produsului. Comisia a fost informată de faptul că strânsa cooperare necesară între diferiți operatori (care implică prelungirea autorizațiilor existente acordate industriei autovehiculelor din Uniune, acordarea de noi autorizații importatorilor și/sau transferul de drepturi și obligații între diferitele părți implicate în lanțul de aprovizionare aferent) nu a funcționat așa cum s-a preconizat inițial. În consecință, o proporție semnificativă de produse din categoria 4B nu a putut fi importată după intrarea în vigoare a măsurilor modificate, în ciuda faptului că Comisia, exportatorii, importatorii de oțel și autoritățile vamale naționale din statele membre ale UE și din țările terțe au cooperat îndeaproape pentru a rezolva aceste probleme. De asemenea, nu a fost posibil să se accelereze procesul administrativ pentru a obține autorizațiile necesare de utilizare finală.

                     (5)

                     S-a constatat, de asemenea, că orice soluție pentru punerea în aplicare a unui regim eficient de destinație finală tot ar necesita un anumit timp, fără să existe vreo garanție pentru remedieri adecvate și imediate. Între timp, o proporție semnificativă de produse din categoria 4B este reținută la frontiera vamală a Uniunii, în așteptarea vămuirii. Acest lucru afectează grav și negativ sau chiar perturbă lanțurile de aprovizionare bazate pe un sistem „just in time”, în special din cauza faptului că industria producătoare de automobile din Uniune se bazează în mare măsură pe clase de oțel foarte specializate. Având în vedere consecințele economice potențial negative rezultante și faptul că astfel de constrângeri sunt în mod clar în contradicție cu obiectivul Comisiei de a asigura fluxuri comerciale tradiționale în interesul Uniunii, după consultarea punctelor de vedere ale tuturor părților interesate implicate în această chestiune, Comisia consideră că regimul de destinație finală pentru această categorie trebuie revocat.

                     (6)

                     Regulamentul de punere în aplicare (UE) 2019/159 și anexele sale ar trebui, prin urmare, să fie modificate din nou, astfel încât să reflecte în mod adecvat situația care a prevalat înainte de introducerea cerinței privind utilizarea finală pentru categoriile 4A și 4B prin regulamentul de modificare.

                     (7)

                     În urma consultărilor cu Coreea, țara exportatoare afectată în cea mai mare măsură de mecanismul de destinație finală, Comisia a considerat că alocarea unui volum din contingentul tarifar între categoriile de produse 4A și 4B pentru această țară, astfel cum s-a stabilit în temeiul Regulamentului de punere în aplicare (UE) 2019/159, trebuie, de asemenea, să fie modificată. Acest lucru este necesar pentru a ține seama de volumul de clase de oțel pentru automobile care au fost importate în cadrul categoriei de produse 4A de la intrarea în vigoare a regulamentului de modificare, având în vedere imposibilitatea de a le importa în cadrul categoriei de produse 4B care fac obiectul mecanismului de destinație finală.

                     (8)

                     Comisia este în continuare de părere că, în interesul Uniunii, un mecanism specific, fie regimul de destinație finală (odată cu soluționarea problemelor de punere în aplicare), fie un sistem alternativ, oricum ar fi înființat, ar putea fi necesar într-o etapă ulterioară, pentru a restricționa importurile de clase de oțel pentru automobile din categoria de produse 4B. În consecință, aceste chestiuni vor fi reevaluate în contextul unei viitoare anchete de reexaminare, pe baza observațiilor și a propunerilor făcute de părțile interesate, precum și a altor evoluții care afectează această categorie de produse. În această privință, se observă, de asemenea, că Comisia a inițiat recent o anchetă de prevenire a eludării măsurilor antidumping asupra importurilor de anumite tipuri de oțel rezistent la coroziune originare din Republica Populară Chineză, care intră în categoria de produse 4 (6).

                     (9)

                     Prezentul regulament trebuie să aibă un efect retroactiv, revocând astfel, începând cu 1 octombrie 2019, cerința privind utilizarea finală introdusă prin regulamentul de modificare. Aceasta va permite, de asemenea, rambursarea oricăror eventuale taxe de salvgardare care ar fi putut fi plătite pe baza unui contingent tarifar stabilit prin regulamentul de modificare, dar care nu mai sunt justificate după intrarea în vigoare a prezentului regulament.

                     (10)

                     Măsurile prevăzute în prezentul regulament sunt conforme cu avizul Comitetului pentru măsuri de salvgardare, instituit în temeiul articolului 3 alineatul (3) din Regulamentul (UE) 2015/478 și, respectiv, al articolului 22 alineatul (3) din Regulamentul (UE) 2015/755,

               ADOPTĂ PREZENTUL REGULAMENT:

            Articolul 1

               (1)   Articolul 1 alineatul (2) din Regulamentul de punere în aplicare (UE) 2019/159 este înlocuit cu textul următor:

                     „(2)   Pentru fiecare dintre categoriile de produse în cauză și cu excepția categoriei de produse 1 și a categoriei de produse 25, o parte din fiecare contingent tarifar este alocată țărilor menționate în anexa IV.”

               (2)   Secțiunea referitoare la categoriile 4A și 4B din anexa IV.1 – Volume de contingente tarifare din Regulamentul de punere în aplicare (UE) 2019/159 se înlocuiește cu anexa la prezentul regulament.

            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            Se aplică de la 1 octombrie 2019.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 15 ianuarie 2020.

                  Pentru Comisie

                  Președintele

               Ursula VON DER LEYEN

            (1)  JO L 83, 27.3.2015, p. 16.

            (2)  JO L 123, 19.5.2015, p. 33.

            (3)  Regulamentul de punere în aplicare (UE) 2019/159 al Comisiei din 31 ianuarie 2019 de instituire a unor măsuri de salvgardare definitive împotriva importurilor de anumite produse siderurgice (JO L 31, 1.2.2019, p. 27).

            (4)  Regulamentul de punere în aplicare (UE) 2019/1590 al Comisiei din 26 septembrie 2019 de modificare a Regulamentului de punere în aplicare (UE) 2019/159 de instituire a unor măsuri de salvgardare definitive împotriva importurilor de anumite produse siderurgice (JO L 248, 27.9.2019, p. 28).

            (5)  Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (JO L 269, 10.10.2013, p. 1).

            (6)  JO L 304, 26.11.2019, p. 10.

            ANEXĂ

                        Numărul produsului

                        Categoria produsului

                        Coduri NC/TARIC

                        Alocare pe țări (în cazul în care este aplicabil)

                        De la 2.2.2019 la 30.6.2019

                        De la 1.7.2019 la 30.6.2020

                        De la 1.7.2020 la 30.6.2021

                        Nivelul taxei suplimentare

                        Numere de ordine

                        Volumul contingentului tarifar (tone nete)

                        Volumul contingentului tarifar (tone nete)

                        Volumul contingentului tarifar (tone nete)

                        4.A  (1)

                        Foi cu învelișuri metalice

                        Coduri TARIC: 7210410020 , 7210490020 7210610020 , 7210690020 , 7212300020 , 7212506120 , 7212506920 , 7225920020 , 7225990011 , 7225990022 , 7225990040 , 7225990091 , 7225990092 , 7226993010 , 7226997011 , 7226997091 , 7226997094

                        Coreea (Republica)

                        69 571,10

                        328 792,63

                        180 804,79

                        25 %

                        09.8816

                        India

                        83 060,42

                        209 574,26

                        215 861,48

                        25 %

                        09.8817

                        Alte țări

                        761 518,93

                        1 921 429,81

                        1 979 072,71

                        25 %

                            (2)

                        4.B  (3)

                        Coduri NC: 7210 20 00 , 7210 30 00 , 7210 90 80 , 7212 20 00 , 7212 50 20 , 7212 50 30 , 7212 50 40 , 7212 50 90 , 7225 91 00 , 7226 99 10
                        Coduri TARIC: 7210410080 , 7210490080 , 7210610080 , 7210690080 , 7212300080 , 7212506180 , 7212506980 , 7225920080 , 7225990025 , 7225990095 , 7226993090 , 7226997019 , 7226997096

                        China

                        204 951,07

                        517 123,19

                        532 636,89

                        25 %

                        09.8821

                        Coreea (Republica)

                        249 533,26

                        476 356,93

                        648,499,26

                        25 %

                        09.8822

                        India

                        118 594,25

                        299 231,59

                        308 208,54

                        25 %

                        09.8823

                        Taiwan

                        49 248,78

                        124 262,26

                        127 990,13

                        25 %

                        09.8824

                        Alte țări

                        125 598,05

                        316 903,26

                        326 410,36

                        25 %

                            (4)

               (1)  Produse cărora li se aplică taxe antidumping.

               (2)  De la 2.2.2019 la 31.3.2019, de la 1.7.2019 la 31.3.2020 și de la 1.7.2020 la 31.3.2021: 09.8609.
            De la 1.4.2019 la 30.6.2019, de la 1.4.2020 la 30.6.2020 și de la 1.4.2021 la 30.6.2021: 09.8610.

               (3)  Produse cărora nu li se aplică taxe antidumping (inclusiv sectorul autovehiculelor)

               (4)  De la 2.2.2019 la 31.3.2019, de la 1.7.2019 la 31.3.2020 și de la 1.7.2020 la 31.3.2021: 09.8611.
            De la 1.4.2019 la 30.6.2019, de la 1.4.2020 la 30.6.2020 și de la 1.4.2021 la 30.6.2021: 09.8612.


title: Regulamentul de punere în aplicare (UE) 2020/41 al Comisiei din 13 ianuarie 2020 de înregistrare a unei denumiri în Registrul denumirilor de origine protejate și al indicațiilor geografice protejate [Αρσενικό Νάξου (Arseniko Naxou) (DOP)]

text:
                  20.1.2020

                  RO

                  Jurnalul Oficial al Uniunii Europene

                  L 15/1

         REGULAMENTUL DE PUNERE ÎN APLICARE (UE) 2020/41 AL COMISIEI
         din 13 ianuarie 2020
         de înregistrare a unei denumiri în Registrul denumirilor de origine protejate și al indicațiilor geografice protejate [„Αρσενικό Νάξου” (Arseniko Naxou) (DOP)]
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (2),
         întrucât:

                     (1)

                     În conformitate cu articolul 50 alineatul (2) litera (a) din Regulamentul (UE) nr. 1151/2012, cererea de înregistrare a denumirii „Αρσενικό Νάξου” (Arseniko Naxou), depusă de Grecia, a fost publicată în Jurnalul Oficial al Uniunii Europene (2).

                     (2)

                     Deoarece Comisiei nu i s-a comunicat nicio declarație de opoziție în conformitate cu articolul 51 din Regulamentul (UE) nr. 1151/2012, denumirea „Αρσενικό Νάξου” (Arseniko Naxou) trebuie, prin urmare, înregistrată,

               ADOPTĂ PREZENTUL REGULAMENT:

            Articolul 1
            Se înregistrează denumirea „Αρσενικό Νάξου” (Arseniko Naxou) (DOP).
            Denumirea menționată la primul paragraf identifică un produs din clasa 1.3. Brânzeturi din anexa XI la Regulamentul de punere în aplicare (UE) nr. 668/2014 al Comisiei (3).

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 13 ianuarie 2020.

                  Pentru Comisie,

                  Pentru Președinte,

               Janusz WOJCIECHOWSKI

                  Membru al Comisiei

            (1)  JO L 343, 14.12.2012, p. 1.

            (2)  JO C 271, 13.8.2019, p. 68.

            (3)  Regulamentul de punere în aplicare (UE) nr. 668/2014 al Comisiei din 13 iunie 2014 de stabilire a normelor de aplicare a Regulamentului (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare (JO L 179, 19.6.2014, p. 36).


title: Regulamentul de punere în aplicare (UE) 2020/161 al Comisiei din 5 februarie 2020 privind reînnoirea autorizației pentru Bacillus subtilis DSM 17299 ca aditiv în hrana puilor pentru îngrășare și de abrogare a Regulamentului (CE) nr. 1137/2007 (titularul autorizației: Chr. Hansen A/S) (Text cu relevanță pentru SEE)

text:
                  6.2.2020

                  RO

                  Jurnalul Oficial al Uniunii Europene

                  L 34/28

         REGULAMENTUL DE PUNERE ÎN APLICARE (UE) 2020/161 al Comisiei
         din 5 februarie 2020
         privind reînnoirea autorizației pentru Bacillus subtilis DSM 17299 ca aditiv în hrana puilor pentru îngrășare și de abrogare a Regulamentului (CE) nr. 1137/2007 (titularul autorizației: Chr. Hansen A/S)
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (1), în special articolul 9 alineatul (2),
         întrucât:

                     (1)

                     Regulamentul (CE) nr. 1831/2003 prevede autorizarea aditivilor destinați utilizării în hrana animalelor, precum și motivele și procedurile de acordare și de reînnoire a unei astfel de autorizații.

                     (2)

                        Bacillus subtilis DSM 17299 a fost autorizat pentru o perioadă de 10 ani ca aditiv în hrana puilor pentru îngrășare prin Regulamentul (CE) nr. 1137/2007 al Comisiei (2).

                     (3)

                     În conformitate cu articolul 14 alineatul (1) din Regulamentul (CE) nr. 1831/2003, titularul autorizației respective a depus o cerere de reînnoire a autorizației pentru Bacillus subtilis DSM 17299 ca aditiv în hrana puilor pentru îngrășare, solicitând ca aditivul respectiv să fie clasificat în categoria „aditivi zootehnici”. Cererea respectivă a fost însoțită de informațiile și de documentele necesare în temeiul articolului 14 alineatul (2) din Regulamentul (CE) nr. 1831/2003.

                     (4)

                     Autoritatea Europeană pentru Siguranța Alimentară (denumită în continuare „autoritatea”) a concluzionat în avizul ei din 2 aprilie 2019 (3) că solicitantul a furnizat date care demonstrează că aditivul respectă condițiile existente de autorizare. Autoritatea a confirmat concluziile sale anterioare, conform cărora Bacillus subtilis DSM 17299 este considerat sigur pentru speciile-țintă, pentru consumatorii de produse provenite de la animale hrănite cu aditivul respectiv și pentru mediu. De asemenea, autoritatea a concluzionat că există un potențial de expunere a utilizatorilor prin inhalare, iar în ceea ce privește potențialul de iritare dermică și oculară și de sensibilizare cutanată nu s-a putut formula nicio concluzie. Prin urmare, Comisia consideră că este necesar să fie luate măsuri adecvate de protecție pentru a preveni efectele negative asupra sănătății umane, în special în ceea ce privește utilizatorii aditivului.

                     (5)

                     Evaluarea Bacillus subtilis DSM 17299 arată că sunt îndeplinite condițiile de autorizare prevăzute la articolul 5 din Regulamentul (CE) nr. 1831/2003. În consecință, autorizarea respectivului aditiv trebuie să fie reînnoită, conform specificațiilor din anexa la prezentul regulament.

                     (6)

                     Ca o consecință a reînnoirii autorizației pentru Bacillus subtilis DSM 17299 ca aditiv în hrana animalelor în condițiile prevăzute în anexa la prezentul regulament, Regulamentul (CE) nr. 1137/2007 trebuie abrogat.

                     (7)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Autorizația pentru aditivul specificat în anexă, aparținând categoriei „aditivi zootehnici” și grupei funcționale „stabilizatori ai florei intestinale”, se reînnoiește sub rezerva îndeplinirii condițiilor prevăzute în anexa respectivă.

            Articolul 2
            Regulamentul (CE) nr. 1137/2007 se abrogă.

            Articolul 3
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 5 februarie 2020.

                  Pentru Comisie

                  Președintele

               Ursula VON DER LEYEN

            (1)  JO L 268, 18.10.2003, p. 29.

            (2)  Regulamentul (CE) nr. 1137/2007 al Comisiei din 1 octombrie 2007 privind autorizarea preparatului Bacillus subtilis (O35) ca aditiv pentru hrana animalelor (JO L 256, 2.10.2007, p. 5).

            (3)  Jurnalul EFSA 2019;17(4):5687.

            ANEXĂ

                        Numărul de identificare al aditivului

                        Numele titularului autorizației

                        Aditiv

                        Compoziția, formula chimică, descrierea, metoda analitică

                        Specia sau categoria de animale

                        Vârsta maximă

                        Conținutul minim

                        Conținutul maxim

                        Alte dispoziții

                        Sfârșitul perioadei de autorizare

                        CFU/kg de hrană completă pentru animale cu un conținut de umiditate de 12 %

                           Categoria aditivilor zootehnici. Grupa funcțională: stabilizatori ai florei intestinale.

                        4b1821

                        Chr. Hansen A/S

                           Bacillus subtilis DSM 17299

                           Compoziția aditivului

                        Preparat de Bacillus subtilis DSM 17299, cu un conținut de minimum 1,6 × 1010 CFU/g de aditiv
                        Formă solidă

                        Pui pentru îngrășare

                        -

                        8 × 108

                        -

                                    1.

                                    A se menționa condițiile de depozitare și stabilitatea la tratament termic în instrucțiunile de utilizare a aditivului și a preamestecurilor.

                                    2.

                                    Este permisă utilizarea în hrana pentru animale conținând unul dintre următoarele coccidiostatice autorizate: diclazuril, halofuginonă, robenidină, decochinat, narasin/nicarbazin, lasalocid sodiu, maduramicin amoniu, monensin sodiu, narasin, salinomicin sodiu sau semduramicin sodiu.

                                    3.

                                    A fost demonstrată compatibilitatea acestui aditiv cu acidul formic.

                                    4.

                                    Pentru utilizatorii aditivului și ai preamestecurilor, operatorii din sectorul hranei pentru animale stabilesc proceduri operaționale și măsuri organizatorice pentru a contracara riscurile potențiale care rezultă din utilizarea lor. În cazul în care respectivele riscuri nu pot fi eliminate sau reduse la minimum prin astfel de proceduri și măsuri, aditivul și preamestecurile se utilizează cu echipament de protecție individuală, inclusiv cu echipamente de protecție respiratorie, cutanată și oculară.

                        26 februarie 2030

                           Caracterizarea substanței active:

                        Spori viabili de Bacillus subtilis DSM 17299

                           Metoda analitică
                            (1)

                        Metoda numărării prin dispersie pe placă Petri utilizând agar conținând triptonă din soia (EN 15784)
                        Identificarea Bacillus subtilis DSM 17299 în aditivul pentru hrana animalelor:
                        Electroforeză în gel în câmp pulsatil (PFGE).

               (1)  Detalii ale metodelor analitice sunt disponibile la următoarea adresă a laboratorului de referință: https://ec.europa.eu/jrc/en/eurl/feed-additives/evaluation-reports


title: Regulamentul de Punere în Aplicare (UE) 2020/163 al Comisiei din 5 februarie 2020 privind autorizarea unui preparat de muramidază produsă de Trichoderma reesei DSM 32338 ca aditiv în hrana curcanilor pentru îngrășare, a curcanilor crescuți pentru reproducere, a puilor crescuți pentru reproducere și a altor specii de păsări de curte crescute pentru reproducere (titularul autorizației: DSM Nutritional Products Ltd., reprezentată în UE de DSM Nutritional Products Sp. Z o.o) (Text cu relevanță pentru SEE)

text:
                  6.2.2020

                  RO

                  Jurnalul Oficial al Uniunii Europene

                  L 34/34

         REGULAMENTUL DE PUNERE ÎN APLICARE (UE) 2020/163 AL COMISIEI
         din 5 februarie 2020
         privind autorizarea unui preparat de muramidază produsă de Trichoderma reesei DSM 32338 ca aditiv în hrana curcanilor pentru îngrășare, a curcanilor crescuți pentru reproducere, a puilor crescuți pentru reproducere și a altor specii de păsări de curte crescute pentru reproducere (titularul autorizației: DSM Nutritional Products Ltd., reprezentată în UE de DSM Nutritional Products Sp. Z o.o)
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (1), în special articolul 9 alineatul (2),
         întrucât:

                     (1)

                     Regulamentul (CE) nr. 1831/2003 prevede autorizarea aditivilor destinați utilizării în hrana animalelor, precum și motivele și procedurile de acordare a unor astfel de autorizații.

                     (2)

                     În conformitate cu articolul 7 din Regulamentul (CE) nr. 1831/2003, s-a depus o cerere de autorizare pentru un preparat de muramidază produsă de Trichoderma reesei DSM 32338. Această cerere a fost însoțită de detaliile și de documentele necesare conform dispozițiilor articolului 7 alineatul (3) din regulamentul respectiv.

                     (3)

                     Cererea se referă la autorizarea unui preparat de muramidază produsă de Trichoderma reesei DSM 32338 ca aditiv pentru hrana curcanilor pentru îngrășare, a curcanilor crescuți pentru reproducere, a puilor crescuți pentru reproducere și a altor specii de păsări de curte crescute pentru reproducere, care urmează a fi clasificat în categoria „aditivi zootehnici”.

                     (4)

                     Preparatul de muramidază produsă de Trichoderma reesei DSM 32338 a fost autorizat deja ca aditiv destinat hranei pentru animale prin Regulamentul de punere în aplicare (UE) 2019/805 al Comisiei (2) pentru puii pentru îngrășare și pentru alte specii minore de păsări de curte pentru îngrășare.

                     (5)

                     În avizul ei din 2 aprilie 2019 (3), Autoritatea Europeană pentru Siguranța Alimentară (denumită în continuare „autoritatea”) a concluzionat că, în condițiile de utilizare propuse, preparatul de muramidază produsă de Trichoderma reesei DSM 32338 nu are efecte adverse asupra sănătății animalelor, asupra siguranței consumatorilor sau asupra mediului. De asemenea, autoritatea a ajuns la concluzia că aditivul ar putea avea potențial de iritare a pielii/ochilor și potențial de sensibilizare a pielii și a căilor respiratorii. Prin urmare, Comisia consideră că este necesar să fie luate măsuri adecvate de protecție pentru a preveni efectele negative asupra sănătății umane, în special în ceea ce privește utilizatorii aditivului. Autoritatea a concluzionat că aditivul are potențialul de a fi eficace, el determinând o îmbunătățire a indicelui de conversie a hranei. Autoritatea nu consideră că sunt necesare cerințe specifice de monitorizare ulterioară introducerii pe piață. În plus, autoritatea a verificat raportul privind metoda de analiză a aditivului furajer în hrana pentru animale, transmis de laboratorul de referință înființat prin Regulamentul (CE) nr. 1831/2003.

                     (6)

                     Evaluarea preparatului de muramidază produsă de Trichoderma reesei DSM 32338 arată că sunt îndeplinite condițiile de autorizare prevăzute la articolul 5 din Regulamentul (CE) nr. 1831/2003. În consecință, trebuie autorizată utilizarea preparatului respectiv, astfel cum se specifică în anexa la prezentul regulament.

                     (7)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Se autorizează preparatul specificat în anexă, aparținând categoriei „aditivi zootehnici” și grupei funcționale „alți aditivi zootehnici”, ca aditiv destinat hranei pentru animale, în condițiile stabilite în anexa respectivă.

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 5 februarie 2020.

                  Pentru Comisie

                  Președintele

               Ursula VON DER LEYEN

            (1)  JO L 268, 18.10.2003, p. 29.

            (2)  Regulamentul de punere în aplicare (UE) 2019/805 al Comisiei din 17 mai 2019 privind autorizarea unui preparat de muramidază produsă de Trichoderma reesei DSM 32338 ca aditiv furajer pentru puii pentru îngrășat și alte specii minore de păsări de curte pentru îngrășat (titularul autorizației: DSM Nutritional Products Ltd., reprezentat în UE de DSM Nutritional Products Sp. Z o.o) (JO L 132, 20.5.2019, p. 33.)

            (3)  EFSA Journal 2019;17(4):5686.

            ANEXĂ

                        Numărul de identificare al aditivului

                        Numele titularului autorizației

                        Aditiv

                        Compoziția, formula chimică, descrierea, metoda analitică

                        Specia sau categoria de animale

                        Vârsta maximă

                        Conținutul minim

                        Conținutul maxim

                        Alte dispoziții

                        Sfârșitul perioadei de autorizare

                        Unitate de activitate/kg de furaj complet cu un conținut de umiditate de 12 %

                           Categoria aditivilor zootehnici. Grupa funcțională: alți aditivi zootehnici.

                        4d16

                        DSM Nutritional Products Ltd. reprezentată în Uniune de DSM Nutritional Products Sp. Z o.o

                        Muramidază (EC 3.2.1.17)

                           Compoziția aditivului

                        Preparat de muramidază (EC 3.2.1.17) (lizozim) produsă de Trichoderma reesei (DSM 32338), cu o activitate minimă de 60 000  LSU(F) 60 000 LSU(F)  (1)/g
                        Formă solidă și lichidă

                        Pui crescuți pentru reproducere
                        Curcani pentru îngrășare

                        —

                        25 000 25 000
                        LSU(F)

                                    1.

                                    A se menționa condițiile de depozitare și stabilitatea la tratament termic în instrucțiunile de utilizare a aditivului și a preamestecurilor.

                                    2.

                                    Pentru utilizatorii aditivului și ai preamestecurilor, operatorii din sectorul hranei pentru animale stabilesc proceduri operaționale și măsuri organizatorice pentru a contracara riscurile potențiale care rezultă din utilizarea lor. În cazul în care respectivele riscuri nu pot fi eliminate sau reduse la minimum prin astfel de proceduri și de măsuri, aditivul și preamestecurile se utilizează cu echipamente de protecție individuală, inclusiv cu echipamente de protecție pentru piele și de protecție respiratorie.

                        26 februarie 2030

                           Caracterizarea substanței active:

                        muramidază (EC 3.2.1.17) (lizozim) produsă de Trichoderma reesei (DSM 32338)

                        Curcani crescuți pentru reproducere

                           Metoda analitică
                            (2)

                        Pentru cuantificarea muramidazei:
                        metodă de testare a enzimei pe bază de fluorescență care determină depolimerizarea catalizată de enzimă a unui preparat de peptidoglican marcat cu fluoresceină la un pH de 6,0 și o temperatură de 30 °C.

                        Alte specii de păsări de curte crescute pentru reproducere

               (1)  O LSU(F) este definită ca fiind cantitatea de enzimă care face să crească fluorescența a 12,5 μg/ml de peptidoglican marcat cu fluoresceină pe minut la un pH de 6,0 și la o temperatură de 30 °C cu o valoare care corespunde fluorescenței a aproximativ 0,06 nmol de izomer de izotiocianat de fluoresceină.

               (2)  Detalii ale metodelor analitice sunt disponibile la următoarea adresă a laboratorului de referință: https://ec.europa.eu/jrc/en/eurl/feed-additives/evaluation-reports


title: Regulamentul de punere în aplicare (UE) 2020/165 al Comisiei din 5 februarie 2020 privind autorizarea endo-1,4-beta-mananazei produse de Paenibacillus lentus DSM 32052 ca aditiv în hrana puilor pentru îngrășare, a puicuțelor crescute pentru ouat, a curcanilor pentru îngrășare sau a curcanilor crescuți pentru reproducere și a speciilor minore de păsări de curte și de abrogare a Regulamentului (CE) nr. 786/2007 (titularul autorizației: Elanco GmbH) (Text cu relevanță pentru SEE)

text:
                  6.2.2020

                  RO

                  Jurnalul Oficial al Uniunii Europene

                  L 34/40

         REGULAMENTUL DE PUNERE ÎN APLICARE (UE) 2020/165 AL COMISIEI
         din 5 februarie 2020
         privind autorizarea endo-1,4-beta-mananazei produse de Paenibacillus lentus DSM 32052 ca aditiv în hrana puilor pentru îngrășare, a puicuțelor crescute pentru ouat, a curcanilor pentru îngrășare sau a curcanilor crescuți pentru reproducere și a speciilor minore de păsări de curte și de abrogare a Regulamentului (CE) nr. 786/2007 (titularul autorizației: Elanco GmbH)
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (1), în special articolul 9 alineatul (2),
         întrucât:

                     (1)

                     Regulamentul (CE) nr. 1831/2003 prevede autorizarea aditivilor destinați utilizării în hrana animalelor, precum și motivele și procedurile de acordare și de reînnoire a unei astfel de autorizații.

                     (2)

                     Endo-1,4-beta-mananaza produsă de Paenibacillus lentus ATCC 55045 a fost autorizată pentru o perioadă de 10 ani ca aditiv pentru hrana puilor pentru îngrășare prin Regulamentul (CE) nr. 786/2007 al Comisiei (2).

                     (3)

                     În conformitate cu articolul 14 alineatul (1) din Regulamentul (CE) nr. 1831/2003, coroborat cu articolul 7 din respectivul regulament, titularul autorizației respective a depus o cerere de reînnoire a autorizației preparatului endo-1,4-beta-mananază produsă de Paenibacillus lentus DSM 32052 (produsă anterior de Paenibacillus lentus ATCC 55045) ca aditiv pentru hrana puilor pentru îngrășare, prin care se solicită ca aditivul să fie clasificat în categoria „aditivi zootehnici”, și pentru o nouă utilizare a aditivului în hrana puicuțelor crescute pentru ouat, a curcanilor pentru îngrășare sau a curcanilor crescuți pentru reproducere, precum și a speciilor minore de păsări de curte. Cererea respectivă a fost însoțită de informațiile și de documentele necesare în temeiul articolului 14 alineatul (2) și al articolului 7 alineatul (3) din Regulamentul (CE) nr. 1831/2003.

                     (4)

                     Autoritatea Europeană pentru Siguranța Alimentară (denumită în continuare „autoritatea”) a concluzionat, în avizul ei din 26 februarie 2019 (3), că solicitantul a furnizat date care demonstrează că aditivul respectă condițiile de autorizare. De asemenea, autoritatea a concluzionat că aditivul este sigur pentru speciile-țintă, pentru consumatorii de produse provenite de la animale hrănite cu aditivul respectiv și pentru mediu. În schimb, autoritatea a concluzionat că produsul trebuie considerat ca fiind un potențial sensibilizant respirator. Prin urmare, Comisia consideră că este necesar să fie luate măsuri adecvate de protecție pentru a preveni efectele negative asupra sănătății umane, în special în ceea ce privește utilizatorii aditivului. Aditivul are potențialul de a fi eficace în îmbunătățirea digestibilității hranei pentru puicuțele crescute pentru ouat, pentru curcanii pentru îngrășare sau curcanii crescuți pentru reproducere, precum și pentru speciile minore de păsări de curte.

                     (5)

                     Evaluarea preparatului de endo-1,4-beta-mananază produsă de Paenibacillus lentus DSM 32052 arată că sunt îndeplinite condițiile de autorizare prevăzute la articolul 5 din Regulamentul (CE) nr. 1831/2003. Prin urmare, autorizația acestui aditiv trebuie să fie reînnoită, conform specificațiilor din anexa la prezentul regulament.

                     (6)

                     Ca o consecință a reînnoirii autorizației endo-1,4-beta-mananazei produse de Paenibacillus lentus ATCC 55045 ca aditiv în hrana animalelor în condițiile prevăzute în anexa la prezentul regulament, Regulamentul (CE) nr. 786/2007 trebuie abrogat.

                     (7)

                     Întrucât niciun motiv de siguranță nu determină aplicarea imediată a modificărilor aduse prin prezentul regulament, este adecvat să se prevadă o perioadă de tranziție pe parcursul căreia stocurile existente de preparat de endo-1,4-beta-mananază produsă de Paenibacillus lentus ATCC 55045, care sunt în conformitate cu dispozițiile aplicabile înainte de data intrării în vigoare a prezentului regulament, să poată continua să fie introduse pe piață și utilizate până la epuizarea lor.

                     (8)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Autorizația aditivului specificat în anexă, aparținând categoriei „aditivi zootehnici” și grupei funcționale „promotori de digestibilitate”, se reînnoiește sub rezerva îndeplinirii condițiilor prevăzute în anexa respectivă.

            Articolul 2
            Regulamentul (CE) nr. 786/2007 se abrogă.

            Articolul 3
            Endo-1,4-beta-mananaza produsă de Paenibacillus lentus ATCC 55045, preamestecurile și hrana combinată pentru animale care conțin această substanță, care sunt produse și etichetate înainte de 26 februarie 2020 în conformitate cu normele aplicabile înainte de 26 februarie 2020 pot fi în continuare introduse pe piață și utilizate până la epuizarea stocurilor existente.

            Articolul 4
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 5 februarie 2020.

                  Pentru Comisie

                  Președintele

               Ursula VON DER LEYEN

            (1)  JO L 268, 18.10.2003, p. 29.

            (2)  Regulamentul (CE) nr. 786/2007 al Comisiei din 4 iulie 2007 privind autorizarea preparatului endo-1,4-beta-mannanase EC 3.2.1.78 (Hemicell) ca aditiv pentru hrana animalelor (JO L 175, 5.7.2007, p. 8).

            (3)  EFSA Journal 2019;17(3):5641.

            ANEXĂ

                        Numărul de identificare al aditivului

                        Numele titularului autorizației

                        Aditiv

                        Compoziția, formula chimică, descrierea, metoda analitică

                        Specia sau categoria de animale

                        Vârsta maximă

                        Conținutul minim

                        Conținutul maxim

                        Alte dispoziții

                        Sfârșitul perioadei de autorizare

                        Unitate de activitate/kg de hrană completă pentru animale cu un conținut de umiditate de 12 %

                           Categoria aditivilor zootehnici. Grupa funcțională: promotori de digestibilitate

                        4a3i

                        Elanco GmbH

                        Endo-1,4-beta-mananază
                        EC 3.2.1.78

                           Compoziția aditivului

                        Preparat de endo-1,4-beta-mananază
                        produsă de Paenibacillus lentus (DSM 32052) cu o activitate minimă de 7,2 × 105 U (1))/ml
                        Formă lichidă

                           Caracterizarea substanței active

                        Endo-1,4-beta-mananază produsă dePaenibacillus lentus (DSM 32052)

                           Metoda analitică
                            (2)

                        metoda colorimetrică bazată pe reacția zaharurilor reductoare (echivalent manoză) cu acid 3,5-dinitrosalicilic (DNS)

                        Pui pentru îngrășare

                        -

                        7 920 0 U

                        -

                                    1.

                                    A se menționa condițiile de depozitare și stabilitatea la tratament termic în instrucțiunile de utilizare a aditivului și a preamestecurilor.

                                    2.

                                    Pentru utilizatorii aditivului și ai preamestecurilor, operatorii din sectorul hranei pentru animale stabilesc proceduri operaționale și măsuri organizatorice pentru a contracara riscurile potențiale care rezultă din utilizarea lor. În cazul în care respectivele riscuri nu pot fi eliminate sau reduse la minimum prin astfel de proceduri și măsuri, aditivul și preamestecurile se utilizează cu echipamente de protecție individuală, inclusiv cu echipamente de protecție respiratorie.

                        26.2.2030

                        Curcani pentru îngrășare

                        Puicuțe crescute pentru ouat

                        Curcani crescuți pentru reproducere

                        Specii minore de păsări de curte pentru îngrășare sau crescute pentru ouat/reproducere

               (1)  O unitate de activitate (U) este cantitatea de enzimă care eliberează 0,72 micrograme de zaharuri reductoare (echivalenți manoză) dintr-o substanță care conține manan (gumă din roșcove) pe minut la pH 7,5 și 40 °C.

               (2)  Detalii ale metodelor analitice sunt disponibile la următoarea adresă a laboratorului de referință: https://ec.europa.eu/jrc/en/eurl/feed-additives/evaluation-reports


title: Regulamentul de Punere în Aplicare (UE) 2020/154 al Comisiei din 23 ianuarie 2020 de înregistrare a unei indicații geografice a unei băuturi spirtoase în temeiul articolului 30 alineatul (2) din Regulamentul (UE) 2019/787 al Parlamentului European și al Consiliului Norsk Vodka/Norwegian Vodka

text:
                  6.2.2020

                  RO

                  Jurnalul Oficial al Uniunii Europene

                  L 34/1

         REGULAMENTUL DE PUNERE ÎN APLICARE (UE) 2020/154 AL COMISIEI
         din 23 ianuarie 2020
         de înregistrare a unei indicații geografice a unei băuturi spirtoase în temeiul articolului 30 alineatul (2) din Regulamentul (UE) 2019/787 al Parlamentului European și al Consiliului „Norsk Vodka”/„Norwegian Vodka”
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2019/787 al Parlamentului European și al Consiliului din 17 aprilie 2019 privind definirea, descrierea, prezentarea și etichetarea băuturilor spirtoase, utilizarea denumirilor băuturilor spirtoase în prezentarea și etichetarea altor produse alimentare, protecția indicațiilor geografice ale băuturilor spirtoase, utilizarea alcoolului etilic și a distilatelor de origine agricolă în băuturile alcoolice, și de abrogare a Regulamentului (CE) nr. 110/2008 (1), în special articolul 30 alineatul (2),
         întrucât:

                     (1)

                     În conformitate cu articolul 17 alineatul (5) din Regulamentul (CE) nr. 110/2008 al Parlamentului European și al Consiliului (2), Comisia a examinat cererea Norvegiei din 25 noiembrie 2016 de înregistrare a indicației geografice „Norsk Vodka”/„Norwegian Vodka”.

                     (2)

                     Regulamentul (UE) 2019/787, care înlocuiește Regulamentul (CE) nr. 110/2008, a intrat în vigoare la 25 mai 2019. În conformitate cu articolul 49 alineatul (1) din regulamentul respectiv, capitolul III din Regulamentul (CE) nr. 110/2008, referitor la indicațiile geografice, se abrogă de la 8 iunie 2019.

                     (3)

                     După ce a concluzionat că cererea este conformă cu Regulamentul (CE) nr. 110/2008, Comisia a publicat în Jurnalul Oficial al Uniunii Europene (3) specificațiile de bază din dosarul tehnic în temeiul articolului 17 alineatul (6) din regulamentul menționat, în conformitate cu articolul 50 alineatul (4) primul paragraf din Regulamentul (UE) 2019/787.

                     (4)

                     Comisia nu a primit nicio declarație de opoziție în conformitate cu articolul 27 alineatul (1) din Regulamentul (UE) 2019/787.

                     (5)

                     Prin urmare, este oportun ca indicația „Norsk Vodka”/„Norwegian Vodka” să fie înregistrată ca indicație geografică,

               ADOPTĂ PREZENTUL REGULAMENT:

            Articolul 1
            Se înregistrează indicația geografică „Norsk Vodka”/„Norwegian Vodka”. În conformitate cu articolul 30 alineatul (4) din Regulamentul (UE) 2019/787, prezentul regulament acordă denumirii „Norsk Vodka”/„Norwegian Vodka” protecția menționată la articolul 21 din Regulamentul (UE) 2019/787.

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 23 ianuarie 2020.

                  Pentru Comisie,

                  Pentru Președinte,

               Janusz WOJCIECHOWSKI

                  Membru al Comisiei

            (1)  JO L 130, 17.5.2019, p. 1.

            (2)  Regulamentul (CE) nr. 110/2008 al Parlamentului European și al Consiliului din 15 ianuarie 2008 privind definirea, desemnarea, prezentarea, etichetarea și protecția indicațiilor geografice ale băuturilor spirtoase și de abrogare a Regulamentului (CEE) nr. 1576/89 al Consiliului (JO L 39, 13.2.2008, p. 16).

            (3)  JO C 241, 17.7.2019, p. 11.


title: Regulamentul de punere în aplicare (UE) 2020/185 al Comisiei din 7 februarie 2020 de aprobare a unei modificări care nu este minoră a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate [Pasta di Gragnano (IGP)]

text:
                  12.2.2020

                  RO

                  Jurnalul Oficial al Uniunii Europene

                  L 39/2

         REGULAMENTUL DE PUNERE ÎN APLICARE (UE) 2020/185 AL COMISIEI
         din 7 februarie 2020
         de aprobare a unei modificări care nu este minoră a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate [„Pasta di Gragnano” (IGP)]
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (2),
         întrucât:

                     (1)

                     În conformitate cu articolul 53 alineatul (1) primul paragraf din Regulamentul (UE) nr. 1151/2012, Comisia a examinat cererea Italiei de aprobare a unei modificări a caietului de sarcini al indicației geografice protejate „Pasta di Gragnano”, înregistrată în temeiul Regulamentului de punere în aplicare (UE) nr. 969/2013 al Comisiei (2).

                     (2)

                     Deoarece modificarea respectivă nu este minoră în sensul articolului 53 alineatul (2) din Regulamentul (UE) nr. 1151/2012, Comisia a publicat cererea de modificare în Jurnalul Oficial al Uniunii Europene (3), în conformitate cu articolul 50 alineatul (2) litera (a) din regulamentul respectiv.

                     (3)

                     Deoarece Comisiei nu i s-a comunicat nicio declarație de opoziție în conformitate cu articolul 51 din Regulamentul (UE) nr. 1151/2012, modificarea caietului de sarcini trebuie aprobată,

               ADOPTĂ PREZENTUL REGULAMENT:

            Articolul 1
            Se aprobă modificarea caietului de sarcini publicată în Jurnalul Oficial al Uniunii Europene cu privire la denumirea „Pasta di Gragnano” (IGP).

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 7 februarie 2020.

                  Pentru Comisie,

                  Pentru Președinte,

               Janusz WOJCIECHOWSKI

                  Membru al Comisiei

            (1)  JO L 343, 14.12.2012, p. 1.

            (2)  Regulamentul de punere în aplicare (UE) nr. 969/2013 al Comisiei din 2 octombrie 2013 de înregistrare a unei denumiri în Registrul denumirilor de origine protejate și al indicațiilor geografice protejate [Pasta di Gragnano (IGP)] (JO L 270, 11.10.2013, p. 1).

            (3)  JO C 325, 30.9.2019, p. 15.


title: Regulamentul de punere în aplicare (UE) 2020/531 al Comisiei din 16 aprilie 2020 de derogare, pentru anul 2020, de la articolul 75 alineatul (1) al treilea paragraf din Regulamentul (UE) nr. 1306/2013 al Parlamentului European și al Consiliului în ceea ce privește nivelul avansurilor pentru plățile directe și pentru măsurile de dezvoltare rurală legate de suprafață și de animale, precum și de derogare de la articolul 75 alineatul (2) primul paragraf din respectivul regulament în ceea ce privește plățile directe

text:
                  17.4.2020

                  RO

                  Jurnalul Oficial al Uniunii Europene

                  L 119/1

         REGULAMENTUL DE PUNERE ÎN APLICARE (UE) 2020/531 AL COMISIEI
         din 16 aprilie 2020
         de derogare, pentru anul 2020, de la articolul 75 alineatul (1) al treilea paragraf din Regulamentul (UE) nr. 1306/2013 al Parlamentului European și al Consiliului în ceea ce privește nivelul avansurilor pentru plățile directe și pentru măsurile de dezvoltare rurală legate de suprafață și de animale, precum și de derogare de la articolul 75 alineatul (2) primul paragraf din respectivul regulament în ceea ce privește plățile directe
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1306/2013 al Parlamentului European și al Consiliului din 17 decembrie 2013 privind finanțarea, gestionarea și monitorizarea politicii agricole comune și de abrogare a Regulamentelor (CEE) nr. 352/78, (CE) nr. 165/94, (CE) nr. 2799/98, (CE) nr. 814/2000, (CE) nr. 1290/2005 și (CE) nr. 485/2008 ale Consiliului (1), în special articolul 75 alineatul (3),
         întrucât:

                     (1)

                     În temeiul articolului 75 alineatul (1) al treilea paragraf din Regulamentul (UE) nr. 1306/2013, în perioada 16 octombrie-30 noiembrie, statele membre pot să plătească avansuri de până la 50 % în cazul plăților directe, în conformitate cu Regulamentul (UE) nr. 1307/2013 al Parlamentului European și al Consiliului (2), și de până la 75 % în cazul măsurilor de sprijin legate de suprafață și de animale, în conformitate cu Regulamentul (UE) nr. 1305/2013 al Parlamentului European și al Consiliului (3).

                     (2)

                     La articolul 75 alineatul (2) din Regulamentul (UE) nr. 1306/2013 se prevede că plățile menționate la alineatul (1) al articolului respectiv, inclusiv avansurile pentru plățile directe, nu se efectuează înainte de finalizarea controalelor administrative și la fața locului care trebuie efectuate în temeiul articolului 74 din regulamentul menționat. Cu toate acestea, în ceea ce privește măsurile de sprijin legate de suprafață și de animale din cadrul dezvoltării rurale, articolul 75 alineatul (2) din Regulamentul (UE) nr. 1306/2013 permite plata avansurilor după finalizarea controalelor administrative în conformitate cu articolul 59 alineatul (1) din regulamentul respectiv.

                     (3)

                     Din cauza situației actuale apărute ca urmare a pandemiei de COVID-19 și a amplelor restricții de circulație instituite în statele membre, au apărut dificultăți administrative excepționale în toate statele membre. Dificultățile respective riscă să întârzie realizarea controalelor și efectuarea plății ajutoarelor aferentă. Totodată, fermierii sunt vulnerabili la perturbările economice provocate de pandemie și se confruntă cu dificultăți financiare și cu probleme de flux de numerar.

                     (4)

                     Având în vedere caracterul excepțional al acestor circumstanțe, este necesar să se atenueze respectivele dificultăți, prin derogarea de la articolul 75 alineatul (1) al treilea paragraf din Regulamentul (UE) nr. 1306/2013 pentru a permite statelor membre să acorde un nivel mai ridicat de avansuri către beneficiari pentru anul 2020.

                     (5)

                     În plus, date fiind circumstanțele excepționale fără precedent, este necesar să se acorde o derogare de la articolul 75 alineatul (2) primul paragraf din Regulamentul (UE) nr. 1306/2013 pentru a se permite efectuarea avansurilor pentru plățile directe după finalizarea controalelor administrative indicate la articolele 28 și 29 din Regulamentul de punere în aplicare (UE) nr. 809/2014 al Comisiei (4). Este însă imperativ ca o astfel de derogare să nu pericliteze buna gestiune financiară și îndeplinirea cerinței referitoare la un nivel de asigurare suficient. În consecință, statelor membre care recurg la derogarea în cauză le revine răspunderea de a lua toate măsurile necesare pentru a se asigura că se evită plățile în exces și că orice sumă plătită necuvenit se recuperează în mod real și cu rapiditate. În plus, recurgerea la derogarea respectivă trebuie să fie inclusă în declarația de gestiune menționată la articolul 7 alineatul (3) primul paragraf litera (b) din Regulamentul (UE) nr. 1306/2013 pentru exercițiul financiar 2021.

                     (6)

                     Măsurile prevăzute în prezentul regulament sunt conforme cu avizul Comitetului pentru fondurile agricole, al Comitetului privind plățile directe și al Comitetului privind dezvoltarea rurală,

               ADOPTĂ PREZENTUL REGULAMENT:

            Articolul 1
            Prin derogare de la articolul 75 alineatul (1) al treilea paragraf din Regulamentul (UE) nr. 1306/2013, pentru anul de cerere 2020, statele membre pot plăti avansuri de până la 70 % în cazul plăților directe indicate în anexa I la Regulamentul (UE) nr. 1307/2013 și de până la 85 % în cazul sprijinului acordat în cadrul dezvoltării rurale menționat la articolul 67 alineatul (2) din Regulamentul (UE) nr. 1306/2013.

            Articolul 2
            Prin derogare de la articolul 75 alineatul (2) primul paragraf din Regulamentul (UE) nr. 1306/2013, pentru anul de cerere 2020, statele membre pot plăti avansuri pentru plățile directe indicate în anexa I la Regulamentul (UE) nr. 1307/2013 după finalizarea controalelor administrative menționate la articolul 74 din Regulamentul (UE) nr. 1306/2013.

            Articolul 3
            În cazul statelor membre care aplică articolul 2 din prezentul regulament, declarația de gestiune care trebuie întocmită în temeiul articolului 7 alineatul (3) primul paragraf litera (b) din Regulamentul (UE) nr. 1306/2013 pentru exercițiul financiar 2021 include o confirmare a faptului că a fost evitată efectuarea de plăți în exces către beneficiari și că sumele plătite necuvenit au fost recuperate în mod real și cu rapiditate, pe baza verificării tuturor informațiilor necesare.

            Articolul 4
            Prezentul regulament intră în vigoare în a treia zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 16 aprilie 2020.

                  Pentru Comisie

                  Președintele

               Ursula VON DER LEYEN

            (1)  JO L 347, 20.12.2013, p. 549.

            (2)  Regulamentul (UE) nr. 1307/2013 al Parlamentului European și al Consiliului din 17 decembrie 2013 de stabilire a unor norme privind plățile directe acordate fermierilor prin scheme de sprijin în cadrul politicii agricole comune și de abrogare a Regulamentului (CE) nr. 637/2008 al Consiliului și a Regulamentului (CE) nr. 73/2009 al Consiliului (JO L 347, 20.12.2013, p. 608).

            (3)  Regulamentul (UE) nr. 1305/2013 al Parlamentului European și al Consiliului din 17 decembrie 2013 privind sprijinul pentru dezvoltare rurală acordat din Fondul european agricol pentru dezvoltare rurală (FEADR) și de abrogare a Regulamentului (CE) nr. 1698/2005 al Consiliului (JO L 347, 20.12.2013, p. 487).

            (4)  Regulamentul de punere în aplicare (UE) nr. 809/2014 al Comisiei din 17 iulie 2014 de stabilire a normelor de aplicare a Regulamentului (UE) nr. 1306/2013 al Parlamentului European și al Consiliului în ceea ce privește sistemul integrat de administrare și control, măsurile de dezvoltare rurală și ecocondiționalitatea (JO L 227, 31.7.2014, p. 69).